เอกอัครราชทูตสิงคโปร์ประจำประเทศไทย เข้าเยี่ยมคารวะนายกรัฐมนตรี อำลาในโอกาสพ้นจากหน้าที่
เอกอัครราชทูตสิงคโปร์ประจำประเทศไทยเข้าเยี่ยมคารวะนายกรัฐมนตรี อำลาในโอกาสพ้นจากหน้าที่ โดยไทย-สิงคโปร์ พร้อมประสานความร่วมมืออย่างรอบด้าน เน้นการลงทุนใน EECพลเอก ประยุทธ์ จันทร์โอชา นายกรัฐมนตรี ให้นางฉั่ว ซิ่ว ซาน (Mrs. Chua Siew San) เอกอัครราชทูตสาธารณรัฐสิงคโปร์ประจำประเทศไทย เข้าเยี่ยมคารวะ เนื่องในโอกาสพ้นจากหน้าที่ ณ ตึกไทยคู่ฟ้า ทำเนียบรัฐบาลนายกรัฐมนตรี ขอบคุณรัฐบาลสิงคโปร์ที่ได้อำนวยความสะดวกในการรับเสด็จสมเด็จพระเทพรัตนราชสุดาฯ สยามบรมราชกุมารี ในการเสด็จฯ เยือนสิงคโปร์เพื่อทรงเข้าร่วมพิธีเปิดการประชุมสุดยอดนักวิทยาศาสตร์เยาวชนโลก 2019 (Global Young Scientists Summit 2019) เมื่อเดือนมกราคมที่ผ่านมา ซึ่งเอกอัครราชทูตฯ ได้ชื่นชมในพระราชกรณียกิจของสมเด็จพระเทพรัตนราชสุดาฯ สยามบรมราชกุมารี ที่ทรงมีความมุ่งมั่น เข้าใจ และให้ความสำคัญกับการพัฒนาด้านการศึกษาของเยาวชนไทย นายกรัฐมนตรี กล่าวชื่นชมความสำเร็จในการพัฒนาทรัพยากรบุคคลของสิงคโปร์ รวมทั้งการพัฒนาหลักสูตรการศึกษาที่มีคุณภาพสูง ทันสมัย ไทยประสงค์จะแลกเปลี่ยนความร่วมมือด้านการศึกษากับสิงคโปร์ ตลอดจนความร่วมมือระหว่างหน่วยงานราชการไทยกับสิงคโปร์ ตลอดจนยินดีที่มีโรงเรียนนานาชาติหลักสูตรสิงคโปร์ในประเทศไทยเพื่อเพิ่มโอกาสและทางเลือกให้เด็กไทยนายกรัฐมนตรี ขอบคุณเอกอัครราชทูตสิงคโปร์ประจำประเทศไทย ในฐานะที่มีบทบาทสำคัญเสมอมาในการส่งเสริมความสัมพันธ์ระหว่างไทยและสิงคโปร์ให้แน่นแฟ้นขึ้น ส่วนด้านการค้าและการลงทุน สิงคโปร์มีบทบาทสำคัญในตลาดของไทย โดยนักลงทุนสิงคโปร์ลงทุนในไทยเป็นอันดับ 1 ของอาเซียน และเป็นตลาดส่งออกที่สำคัญมากของไทย อย่างไรก็ดี ยังมีโอกาสและช่องทางในการพัฒนาความสัมพันธ์ระหว่างกันทางการค้าการลงทุนอีกมาก รัฐบาลไทยพร้อมและยินดีให้การสนับสนุนนักลงทุนสิงคโปร์ในไทย โดยเฉพาะในเขตพัฒนาพิเศษภาคตะวันออก (EEC) อีกทั้งขอขอบคุณสิงคโปร์ที่เป็นส่วนช่วยสำคัญที่ทำให้ธุรกิจ Start-ups ในเอเชียตะวันออกเฉียงใต้ขยายตัวและประสบความสำเร็จ เป็นการสร้างเครือข่าย ธุรกิจ Start-ups ในอาเซียนขณะเดียวกันไทยและสิงคโปร์ พร้อมส่งเสริมการแลกเปลี่ยนข้อมูลระหว่างหน่วยงานความมั่นคง เพื่อรับมือกับความท้าทายของภัยคุกคามอย่างต่อเนื่อง ตลอดจนส่งเสริมการทำหน้าที่ประธานอาเซียนของไทยและพัฒนาอาเซียนตามแนวทางที่สิงคโปร์ได้วางไว้ ซึ่งเชื่อมั่นว่าจะเห็นการเติบโตของอาเซียนภายใต้การนำของไทย